Man swaar gestraf vir moord op UJ-studentPalesa Madiba (Foto: Twitter) Dumisani Ronald Mkhwanazi is Vrydag tot effektief 31 jaar tronkstraf gevonnis vir die moord op Palesa Madiba, ’n student aan die Universiteit van Johannesburg. Madiba is in Augustus 2013 as vermis aangemeld nadat sy die naweek by ’n vriendin, ’n niggie van Mkhwanazi, se huis deurgebring het. Haar liggaam is meer as twee jaar later in Desember 2015 in ’n vlak graf in Mkhwanazi se agterplaas in Phiri, Soweto, gevind nadat hy ’n vriend van die moord vertel het. Die vriend het die polisie ontbied en Mkhwanazi is kort daarna in hegtenis geneem. Hy is die afgelope Desember skuldig bevind aan moord. Phindi Mjonondwane, woordvoerder van die Nasionale Vervolgingsgesag (NVG), sê Mkhwanazi is vroeër vandag in die Johannesburgse hooggeregshof tot 20 jaar tronkstraf gevonnis vir die moord, drie jaar vir die steel van Madiba se selfoon, agt jaar vir regsverydeling, 10 jaar vir die besit van ’n ongelisensieerde vuurwapen en twee jaar vir die onwettige besit van ammunisie. Die hof het egter gelas dat sommige van die vonnisse saam met die moordvonnis uitgedien word. Mkhwanazi sal dus effektief 31 jaar van sy aanvanklike vonnis van 43 jaar uitdien. Die NVG het die vonnis verwelkom.